DA Den Europæiske Unions Tidende C 192/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 192/08

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»PERA DE LLEIDA«

EF-Nr.: ES-PDO-0005-0698-29.05.2008

BGB ( ) BOB ( X )

1. Produktets betegnelse:

»Pera de Lleida«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, friske eller forarbejdede

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »Pera de Lleida« gælder for frugter af arten Pyrus communis L., sorterne Limonera, Blanquilla og Conférence, kvalitetsklasse Ekstra og I, til konsum i frisk tilstand.

Frugternes karakteristika på leveringstidspunktet varierer efter sort:

Mindstestørrelse (diameter) såvel i kvalitetsklasse Ekstra som I: Limonera, Blanquilla og Conférence: 60 mm

Hårdhed, frugtkødets fasthed: Limonera 11-14 lbs. (5,0-6,4 kg), Blanquilla 9-13 lbs. (4,1-5,9 kg) og Conférence 10-13 lbs. (4,5-5,9 kg).

Rustdannelse: Limonera — ingen, Blanquilla — ingen, Conférence — nogen

Opløseligt tørstof mindst 10 %. Sukker (Brix-grader): Limonera — 11,0, Blanquilla — 12,0 og Conférence 12,5

Skrællens farve: Limonera — gulliggrøn (moden frugt), Blanquilla — grøn til grågrøn (moden frugt) og Conférence — grøn til gulliggrøn (moden frugt)

Frugtkødets farve: Limonera — elfenbensfarvet, Blanquilla — hvid og Conférence — hvidgullig

Frugtkødets saftindhold: Limonera — middelhøjt, Blanquilla — højt og Conférence — middelhøjt

3.3. Råvarer (kun for forarbejdede produkter):

Ikke relevant

3.4. Foder (kun for produkter af animalsk oprindelse):

Ikke relevant

3.5. Specifikke etaper af produktionen, som skal finde sted i det afgrænsede geografiske område:

Hele processen lige fra produktion til mærkning foregår i det afgrænsede geografiske område, for at produktet kan bevare sin kvalitet. Pærernes skræl er meget sårbar over for tryk og stød under transporten fra plantagen til oplagringsstedet, og derfor er det af afgørende betydning, at hele processen foregår i ét og samme geografiske område.

3.6. Særlige regler vedrørende udskæring, rivning, emballering osv.:

Ikke relevant

3.7. Specifikke mærkningsregler:

De standardiserede pakninger skal være synligt forsynet med den beskyttede oprindelsesbetegnelse »Pera de Lleida«, BOB-logoet og EU-logoet foruden de generelle oplysninger efter gældende lovgivning.

Logoet for den beskyttede oprindelsesbetegnelse skal være i sort-hvid og se således ud:

Farver til BOB-logoet: Pantone 3965C og Pantone 392C

4. Kort beskrivelse af det geografiske område:

Det afgrænsede geografiske område ligger i det kunstvandede område, som kaldes »Llano de Lleida« (Lleida-sletten). Det ligger i provinsen Lleida og består af kommunen Lleida og følgende kommuner beliggende i de ligeledes nedenfor nævnte amter (comarcas) i provinsen Lleida: Comarca de El Segrià (amtet El Segrià): Aitona, Albatàrrec, Alcarràs, Alcoletge, Alfarràs, Alfés, Alguaire, Almacelles, Almatret, Almenar, Alpicat, Artesa de Lleida, Benavent de Segrià, Corbins, Els Alamús, Gimenells y el Pla de la Font, La Granja d'Escarp, La Portella, Maials, Massalcoreig, Montoliu de Lleida, Puigverd de Lleida, Rosselló, Sarroca de Lleida, Seròs, Soses, Sudanell, Sunyer, Torre-serona, Torrefarrera, Torres de Segre, Vilanova de la Barca og Vilanova de Segrià. Comarca de Les Garrigues (amtet Les Garrigues): Arbeca, Les Borges Blanques, Castelldans, Juneda og Puiggròs. Comarca de La Noguera (amtet La Noguera): Albesa, Algerri, Balaguer, Bellcaire d'Urgell, Bellmunt d'Urgell, Camarasa, Ivars de Noguera, Menàrguens, Montgai, Os de Balaguer, Penelles, Preixens, La Sentiu de Sió, Térmens, Torrelameu og Vallfogona de Balaguer. Comarca de El Pla d'Urgell (amtet El Pla d'Urgell): Barbens, Bell-lloc d'Urgell, Bellvís, Castellnou de Seana, Fondarella, Golmés, Ivars d'Urgell, Linyola, Miralcamp, Mollerussa, El Palau d'Anglesola, El Poal, Sidamon, Torregrossa, Vila-sana og Vilanova de Bellpuig.

Frugterne behandles og pakkes i produktionsområdet.

5. Tilknytning til det geografiske område:

5.1. Det geografiske områdes egenart:

Det afgrænsede geografiske område ligger i det kunstvandede område, som kaldes »Llano de Lleida« (Lleida-sletten). Det er en slette, der ligger 155 m over havet i nærheden af kysten.

Orografisk afgrænses området af en række bjergkæder, som giver det sin velkendte særlige landskabs- og klimamæssige karakter. Mod nord afgrænses det af Sierra del Montsec og mod syd og vest af Sierra Prelitoral Catalana.

Lleida-sletten gennemskæres af floderne Segre og Noguera Ribagorzana, et net af vandingskanaler og en række lave, overvejende fladtoppede højdedrag.

Området har kunstvanding. Jordlaget er tyndt og er dannet oven på karbonatholdigt materiale, som giver jorden særlige karakteristika såsom højt pH, moderat indhold af organisk materiale og mellemfin til relativt fin struktur. Jorden er generelt veldrænet.

Området har såkaldt tørt mediterrant fastlandsklima. Det er et kontrastklima, dvs. et klima med store temperaturudsving, idet der er koldt om vinteren og meget varmt om sommeren. Et andet karakteristikum ved området er vintertåge. Tågen begynder midt i november og fortsætter indtil slutningen af januar. Der er omkring 53 tågedage pr. år. Tågen er meget hårdnakket, fordi bjergene omkring Lleida-sletten hindrer den vind, der normalt blæser gennem Valle del Ebro, i at blæse tågen væk. Det gør det muligt at dyrke pærer i et område i Europa, der ligger forholdsvis langt mod syd og i nærheden af havet.

De lave temperaturer om vinteren giver rigtigt mange kuldetimer, så behovet for kulde i forbindelse med dyrkning af pærer opfyldes. I løbet af vinteren er der i Lleida ca. 1 300-1 700 kuldetimer.

Den gennemsnitlige sommertemperatur ligger på ca. 21 °C med en gennemsnitlig maksimumstemperatur på 28-32 °C.

Også det høje antal solskinstimer — mellem 2 600 og 2 800 om året — i det afgrænsede område gør, at området skiller sig ud fra andre områder.

Lleida-sletten får meget lidt nedbør om foråret og vinteren. Den ringe nedbørsmængde skyldes i vidt omfang, at atlanterhavsstormene og uvejrene i denne del af året er meget svækkede, når de når Lleida, idet de har afgivet størstedelen af deres nedbør længere vestpå. Nedbør, der trækker ind fra Middelhavet, er ikke særlig hyppigt forekommende, og det skyldes bjergkæderne Sierra Litoral Catalana og Sierra Prelitoral Catalana, som hindrer regnvejrene i at nå frem til Lleida. Den gennemsnitlige årlige nedbørsmængde i området er 369 mm.

5.2. Produktets egenart:

De specifikke egenskaber ved pærer med den beskyttede oprindelsesbetegnelse »Pera de Lleida« og de egenskaber, der gør dem anderledes end andre pærer, er de pågældende pærers søde smag, deres runde form, skrællens farve og rustdannelsen hos sorten Conférence.

»Pera de Lleida« er traditionelt kendt for sine organoleptiske egenskaber, som man sammenfattende kan karakterisere som intensiv sødme. Sødmen hos »Pera de Lleida« skyldes ikke kun det større indhold af opløseligt tørstof, men også et bedre forhold mellem mængden af opløseligt tørstof og syreindholdet. I forhold til pærer dyrket i andre områder er forholdet mellem mængden af opløseligt tørstof og syreindholdet i pærer fra Lleida bedre for alle sorter, og derfor har disse pærer en sødere smag.

Alle sorter af pærer med den beskyttede oprindelsesbetegnelse »Pera de Lleida« er mere runde i formen end pærer af samme sorter dyrket i andre frugtavlsområder.

Skrællens farve er alt efter sort mere gullig eller lysere end hos pærer af samme slags andre steder fra. Sorterne Limonera og Conférence er mere gullige og især er Limonera mere rødlig på den side, der vender mod solen. Skrællen på sorten Blanquilla er lysere.

Hvad angår sorten Conférence er et andet differentierende karakteristisk aspekt den uensartede og meget rustikke rustdannelse.

Alle disse differentierende aspekter giver denne frugt en helt særlig og unik karakter. »Pera de Lleida« har en række helt specifikke organoleptiske kvaliteter, der er velkendte hos de handlende og højt skattede af forbrugerne.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Det naturlige miljø i det afgrænsede geografiske område har sine specifikke karakteristika, som påvirker pærerne på følgende måde:

Hvert karakteristikum er en følge af de geografiske og klimatiske faktorer i det afgrænsede geografiske område. De geografiske og klimatiske forhold er beskrevet i punkt 5.1 i dette dokument.

Sødme: Denne egenskab skyldes en lang række faktorer, der er særegne for pæredyrkningen i det afgrænsede område. Hvis vi sammenligner med andre produktionsområder, kommer pærer med den beskyttede oprindelsesbetegnelse »Pera de Lleida« fra et område med stort varme- og vandstress på grund af de høje temperaturer, de mange solskinstimer og den ringe nedbørsmængde, og dette sammen med jordbundstypen (tyndt og finkornet jordlag) giver dyrkningsforhold, der bl.a. medfører større sukkerdannelse.

Skrællens farve: Det afgrænsede områdes orografi og beliggenhed tæt ved Middelhavets kyst er medvirkende til dets høje antal solskinstimer. Det er en afgørende faktor for bedre klorofylnedbrydning i frugternes skræl, så pærerne bliver mere gullige eller lysegrønne end pærer af samme sorter dyrket i andre områder.

Form: På grund af det afgrænsede områdes beliggenhed for så vidt angår højde og breddegrad (langt mod syd) er frugterne mere runde end frugter af samme sorter dyrket i andre områder.

Rustdannelse (sorten Conférence): Nedbørsmængden om foråret og om vinteren er ekstremt ringe, og dette forhold har direkte indvirkning på omfanget af den rustdannelse på pærer af sorten Conférence og på deres ensartethed og rustikke karakter.

Henvisning til offentliggørelsen af varespecifikationen:

Resolución AAR/3053/2007, de 8 de octubre de 2007, por la que se adopta decisión favorable a la solicitud de inscripción de la Denominación de Origen Protegida Pera de Lleida (beslutning AAR/3053/2007 af 8. oktober 2007 om godkendelse af ansøgningen om registrering af den beskyttede oprindelsesbetegnelse »Pera de Lleida«).

Diari Oficial de la Generalitat de Catalunya no 4987 del día 15 de octubre de 2007 (Cataloniens statstidende nr. 4987 af 15. oktober 2007).

https://www.gencat.cat/eadop/imagenes/4987/07281132.pdf

(1) EUT L 93 af 31.3.2006, s. 12.